ועדת הכלכלה, כנסת 20, פרוטוקול מספר 199, 2016-03-14 10:30

איתן כבל: בוקר טוב לכם.

איתן כבל: אני שמח לפתוח את היום בוועדת הכלכלה.

איתן כבל: ועדת הכלכלה החלה כבר אתמול את עבודתה בדיון ארוך ומאד טוב בהצעת חוק מאד חשובה.

איתן כבל: אני צריך לפתוח את הבוקר ולומר: חג צרכנות שמח.

איתן כבל: מכובדי, גברתי מנהלת הוועדה, יועצת, דובר, רשמת, אורחים נכבדים, אני אומר את הדברים שלי בהמשך, אני מעדיף קודם לתת את הכבוד לאורחים לומר את הדברים שלהם.

איתן כבל: אנחנו מקדישים את החלק הראשון של הישיבה לציון "יום הצרכן הבינלאומי - 35 שנים לחוק הגנת הצרכן ו-50 שנה למועצה הישראלית לצרכנות".

איתן כבל: אני מבקש מהרצל מקוב, ממרכז מורשת בגין, לומר את ההתייחסות שלו בהקשר של 35 שנה לחוק הגנת הצרכן.

איתן כבל: היה זה מנחם בגין, ראש הממשלה של ישראל שכיהן כראש הממשלה שחתם ב-81 על החוק הראשון והעיקרי להגנת הצרכן, להגנה על הצרכנים בישראל.

איתן כבל: כותבת לי מנהלת הוועדה – אגב, החוק תוקן מאז כ-40 פעם ועוד ידנו נטויה.

<לאה ורון: אני כתבתי "ועוד ידי נטויה" משום שאתה המחוקק שהכי הרבה פעמים, להערכתי, תיקן את חוק הגנת הצרכן לטובת רווחת הצרכנים בישראל.

איתן כבל: אני לא חושב שיש בכנסת לדורותיה מי שטיפל בנושא הצרכנות כמו שיצאה לי הזכות אבל אני אתייחס לדברים.

איתן כבל: אני רוצה שאדוני, שנותן לנו את החסות ליום הזה, יאמר את הדברים שלו.

איתן כבל: בבקשה הרצל.

<הרצל מקוב: אז אני לא רוצה לפתוח ולברך אותך כממשיכו של מנחם בגין כי אולי זה עלול להפריע בחלק מהפורומים - -

איתן כבל: הליכוד בימים של היום ובפוליטיקה של היום זו ברכה.

<הרצל מקוב: אז ברשות יושב ראש הוועדה, חברי הכנסת, מנהלת הוועדה, מנכ"ל המועצה לצרכנות, אורחים נכבדים, היום, ממש היום אנחנו מציינים 24 שנים לפטירתו של מנחם בגין, ב-ד' אדר, אנחנו בשלוש עולים לבית הקברות ולכן, יש בזה סמליות רבה שדווקא היום נקבעה הישיבה הזאת, לא לגמרי במשים אבל לפעמים.

<הרצל מקוב: ..

<הרצל מקוב: מנחם בגין, שהיה ראש הממשלה השישי של מדינת ישראל, בתקופת כהונתו אנחנו מכירים בעיקר או זוכרים בעיקר את הפעילות המדינית-ביטחונית שלו: הסכם השלום עם מצרים, תקיפת הכור, מלחמת לבנון הראשונה.

<הרצל מקוב: אבל הוא בא, כמו שאומרים היום, עם אג'נדה חברתית מאד מאד מוגדרת, ותקופת הכהונה שלו של שש שנים היתה במידה רבה מהפכה חברתית.

<הרצל מקוב: לא אכנס לכל ההיבטים שלה, והוא בא והוא התכוון לזה.

<הרצל מקוב: בנאום שבו הוא מציג את הממשלה בכנסת הוא אומר: "לפנינו עבודה מרובה, מרובה מאד, בשטח הכלכלי, החברתי, המדיני והמוסרי.

<הרצל מקוב: עבודת פרך מוטלת עלינו.

<הרצל מקוב: נעשה אותה, חברי ואני במסירות, נאמנות, במצפון טוב, בלב בוטח ובאמונה כי בעזרת השם ניטיב עם העם.

<הרצל מקוב: " ניטיב עם העם או להיטיב עם העם הפך להיות סיסמא שחלק ממתנגדיו זלזלו בו בטענה שמדובר על משהו פופוליסטי, משהו לא רציני, סיסמת בחירות אבל הוא אומר את זה בנאום ההשבעה בכנסת של הממשלה, והוא מתכוון לזה.

<הרצל מקוב: המשמעות של הדבר הזה, שבמרכז של העשייה עומד העם, הציבור, ותפקיד הממשלה, תפקיד השלטון, נאמר בצורה יותר רחבה, הוא להיטיב עם העם.

<הרצל מקוב: כן, זה לא דבר שצריך להתבייש בו.

<הרצל מקוב: וזה אנחנו מדברים על אחרי תקופת שלטון מאד ארוכה של מפלגות סמי-סוציאליסטיות, שהעיקר היה המדינה, הקולקטיב.

<הרצל מקוב: ובגין העמיד במרכז את האזרח, את האדם, את הפרט.

<הרצל מקוב: במסגרת הזאת הוא גם הכריז על היעד של ממשלתו: חיסול העוני בישראל, ומתוך זה הוא יזם את פרויקט שיקום השכונות, שהיה הפרויקט החברתי הגדול ביותר והמשמעותי ביותר.

<הרצל מקוב: בין שאר החוקים החברתיים זה חוק חינוך תיכון חינם, חוק הבטחת הכנסה, והחוק הזה, שאנחנו מציינים היום 35 שנה לחקיקתו, החוק להגנת הצרכן.

<הרצל מקוב: גם פה היה חלק מהביטוי להשקפה שלו שהאדם, הפרט, הצרכן הוא במרכז, ולו יש את הפרימט, את העדיפות בהתכוונות, ועל המדינה להגן עליו מפני עוולות.

<הרצל מקוב: ודאי שעוולות כאלה קורות במדינה כמו שלנו, שהיא מדינה יחסית קטנה, חברה קטנה, שגם התיאוריות של השוק החופשי, הן לא עובדות, בוודאי לא בצורה משוכללת ואכן, מוטלת על המדינה החובה להגן על האזרח ולצייד אותו בכלים שיאפשרו לו לקבל שירות הוגן.

<הרצל מקוב: זאת, כאמור, היתה מהפכה.

<הרצל מקוב: ההסתדרות, למשל, התנגדה מאד לחוק הזה כמו שהיא התנגדה לחוק לשכר מינימום שנחקק על ידי מנחם בגין.

<הרצל מקוב: בתקופה ההיא "המשביר לצרכן" היה עדין חברה הסתדרותית, "קואופ" היתה חברה הסתדרותית, והיו אינטרסים מנוגדים.

<הרצל מקוב: אז לכאורה, באופן אבסורדי, ממה שאנחנו מבינים את המפה הפוליטית של היום, דווקא נציגי ההסתדרות התנגדו, ודווקא מנחם בגין שנחשב אויב מעמד העובדים או ככה ניסו לצייר אותו, הוביל את החוק.

<הרצל מקוב: אני רק רוצה לציין, אני חושב שראוי לומר שבניסוח החוק היה תפקיד חשוב לאיש משרד המסחר והתעשייה אז, עובדיה שרגאי, אביו של הכתב נדב שרגאי, שהיה עובד ותיק.

<הרצל מקוב: שמעתי שהוא עדין בחיים – עובד ותיק של משרד המסחר והתעשייה, והשר שהגיש אותו הוא גדעון פת, שהיה אז שר המסחר והתעשייה.

<הרצל מקוב: אני רוצה לברך בהזדמנות הזאת את המועצה לצרכנות על 50 שנות פעילות שלה.

<הרצל מקוב: אני רוצה שוב להודות לך, אדוני היושב ראש, על שהואלת לתת את הכבוד הראוי לא רק לענייני היומיום אלא גם לענייני ההיסטוריה.

<הרצל מקוב: וכפי שאמר יגאל אלון: מי שלא זוכר את העבר שלו, אין לו עתיד.

עיסאווי פריג': מעניין אותי מה החוק החשוב ביותר ב-35 השנה האחרונות בחוק להגנת הצרכן, בעל משמעות שהצרכן ירגיש שהנה, עשה לו משהו לכיס.

איתן כבל: אני אגיד לך את הדבר הבא: זה לא עובד ככה.

איתן כבל: זה כמו תצרף, אם אתה לוקח קיר שבנוי מלבנים קטנות וגדולות - כל לבנה, גם הקטנה, חשובה בתוך התהליך הזה.

איתן כבל: אני יכול למשל להגיד לך שהצעת החוק שהובלתי אותה בעניין של החזר כספי, שאתה היית הולך ומקבל בעבר, היא עשתה פה אולי את אחת הדרמות הכי גדולות בשוק כי זה כאילו מתפיסות עבר לתפיסה חדשה לגמרי אבל לא רק.

איתן כבל: יש הצלחות אחרות של מכר מרחוק, העולם התפתח.

איתן כבל: אני אגיד לך את הדבר הכי חשוב שקרה בעיני, ואתה קצת גורם לי להקדים כי אני רוצה לתת לאהוד פלג, ידידי, לדבר.

איתן כבל: רק אגיד לך במשפט אחד: הדבר הכי חשוב שקרה, שהצרכנים נתפסו כדבר מובן מאליו שאין להם שום זכויות.

איתן כבל: תגידו תודה רבה שאנחנו מאפשרים לכם לקנות אצלנו.

איתן כבל: העולם הזה הסתיים.

איתן כבל: התקופה הזאת הסתיימה אבל שוב, אני לא רוצה עכשיו להעמיק.

איתן כבל: אחרי שאהוד ידבר, אני ארצה לדבר.

איתן כבל: בבקשה עורך דין אהוד פלג, שמכהן מזה כתשע שנים בתפקיד מנכ"ל המועצה הישראלית לצרכנות, והצעיד אותה צעד מאד מאד גדול בתוך המערכות הציבוריות, והפך להיות לדגל וסמל למאבק למען הצרכנים.

איתן כבל: בבקשה.

<אהוד פלג: תודה כבוד היושב ראש ושוב, תודה לך ולוועדה על שהחלטתם להקדיש חלק מהישיבה הזאת לציון 50 שנה למועצה הישראלית לצרכנות ו-35 שנה לחוק הגנת הצרכן, ועוד מעט אני אצביע גם על הקשר בין הדברים.

<אהוד פלג: אני בחרתי לפתוח, אדוני, בקטע שכתב אחד האנשים החרוצים במועצה לצרכנות, עורך דין קובי בורנשטיין, שמטפל בחלק מהתלונות הרבות שמגיעות למועצה לצרכנות, עשרות אלפי צרכנים, והוא כתב כך: חלמתי שאני נכנס לחנות כלבו, החנות מזמינה ונעימה, נגישה לכולם לרבות נכים בכיסא גלגלים.

<אהוד פלג: מרגע כניסתי לחנות מקדם את פני יצור שירותי וחביב, מחייך לעברי חיוך משכנע אך לפני הכל, מגיש לי כוס מים קרים, שואל לשלומי, וואו, מה קורה כאן?

<אהוד פלג: חיוך, מים, אין צורך בהמתנה.

<אהוד פלג: להפתעתי קיבלתי בדיוק את אותו המוצר שרציתי כולל מענה לכל השאלות ששאלתי וגם לכאלה שהיה חשוב שאדע.

<אהוד פלג: אני מקבל את תנאי הרכישה והאחריות באופן מלא בעל-פה ובכתב עוד בטרם הרכישה, ומגלה שאלה נתונים אמתיים ונכונים שאף זהים לתנאים האחריות.

<אהוד פלג: חכו, חכו, זה עוד לא הכל, האחריות היא לתקופה של עשר שנים ללא הגבלות, ללא אותיות קטנות.

<אהוד פלג: עוד נאמר לי, כי ניתן להחזיר את המוצר גם אחרי 14 יום רחמנא לצלן, ואפילו עד שנה מתום הרכישה.

<אהוד פלג: המשיח כבר הגיע?

<אהוד פלג: בשלב זה החל לקנן חשש בליבי, משהו כאן, איך אומרים, לא מסתדר לי.

<אהוד פלג: שבתי הביתה, יצרתי קשר עם חנות הכלבו ולתדה

<אהוד פלג: מתי קיבלתי מענה מידי מבלי שנאלצתי לבלות 30 דקות או יותר בהמתנה.

<אהוד פלג: הפלא ופלא! אף אחד לא ניסה למכור לי מוצר או שירות שאני לא צריך על הדרך.

<אהוד פלג: די, זה כבר לא מציאותי - מענה מידי, אחריות ושירות ללא דופי, יחס ואדיבות, הנגשה, תמיכה, יושר, הגינות, גילוי נאות, שמישהו יצבוט אותי.

<אהוד פלג: אויש, התעוררתי.

<אהוד פלג: אז עד שיקום חזון אחרית הימים שקובי כאן תיאר, טוב שיש מועצה ישראלית לצרכנות, אדוני.

<אהוד פלג: המועצה היא בעצם אביר הצרכנים, נחלצת לעזרתם, מייצגת אותם, משמיעה את קולם, ותכף אני אספר מעט, לא ארחיב בדברים, על העשייה של המועצה אבל לפני כן ראוי, כמו שידידי הרצי אמר, לתת כבוד להיסטוריה.

<אהוד פלג: וההיסטוריה הזאת התחילה ב-1966, ואני מחזיק בידי קטע עיתון שמכריז על הקמת המועצה להגנת הצרכן, השם הקדום של המועצה הישראלית לצרכנות, כאשר - -

דב חנין: אולי, אגב, השם יותר מוצלח – הגנת הצרכן.

<אהוד פלג: גם כך אנחנו מתקשים לעיתים להסביר את ההבדל בין הרשות להגנת הצרכן לבין המועצה הישראלית לצרכנות, ועד שהצלחנו לבסס את העובדה שאנחנו ארגון הצרכנים היציג והם הגוף השלטוני שאוכף את החוק, אני חושב, חבר הכנסת חנין, שאנחנו נשמור אולי על השם שלנו.

<אהוד פלג: בכל אופן, הדוחפת היתה חברת הכנסת שולמית אלוני, המועצה הוקמה בצו של שר התמ"ת דאז, והתפקיד של המועצה היה בעצם לייעץ, להמליץ, לחוות דעה בפני שר התמ"ת בכל עניין הנוגע לקידום האינטרסים של הצרכן.

<אהוד פלג: להגן על זכויותיו, לרבות ענייני מחירי מוצרים ושירותים ואיכותם, להציע הצעות חוק, תקנות וכדומה.

<אהוד פלג: לפעול להגברת תודעת הצרכנות בקרב הציבור על ידי תמיכה ועידוד של מחקרים, סקרים, בדיקות, בדיקות טיב השוואתיות, פעולות להפצת ידע והסברה, ועוד.

<אהוד פלג: אחת הפעולות הראשונות ב-1967 – המועצה לצרכנות תפעל לחקיקת חוק להגינות במסחר.

<אהוד פלג: לקח כמה שנים, כמו שנהוג במקומותינו, וב-1981 חוק הגנת הצרכן חוקק אבל זאת היתה אחת התוצאות המבורכות מהקמתה של המועצה לצרכנות, ואחת הפעולות העקביות שלה בראשית ימיה.

<אהוד פלג: אבל לא בכך היא הסתפקה – אנחנו פה קוראים דברים שגורמים לנו להבין שאנחנו לא המצאנו את הגלגל, שההיסטוריה חוזרת על עצמה, והפעם בדברים הטובים שלה, אם המועצה ב-1970 מקימה "משקיפי צרכנות", ואנחנו בשנת 2012 הקמנו את "סיירת המועצה לצרכנות" ולא ידענו כלל מהתקדימים הללו, אז אני רק יכול לומר: כיוונו לדעת גדולים.

<אהוד פלג: עוד כותרת אקטואלית: נציגי הצרכנים ישתתפו בדיונים על צעדים נגד יבוא במחירי היצף.

<אהוד פלג: אני מפנה אתכם לדיון שמתקיים בשעה זו בחדר הסמוך, ונראה כמה הדברים הם אקטואליים.

<אהוד פלג: הידיעה הזאת מ-1982.

<אהוד פלג: והמועצה לצרכנות נערכת לפרסם את המחיר ההוגן לצרכנים בזכות פעולת אותם משקיפים, ולקרוא לציבור לא לקנות במחיר יותר יקר.

<אהוד פלג: שוב, היוזמות של סיירת המועצה לצרכנות והקריאה שלנו לא להתפשר על מחירים ולגלות משמעת עצמית צרכנית, כנראה גם כן הם נצר לאותה התחלה של פעולת המועצה לצרכנות ההיסטורית.

<אהוד פלג: לאחר מכן, אבן הדרך, אדוני, היתה ב-1969, כאשר הממשלה, בהחלטתה, החליטה שהמועצה הישראלית לצרכנות תהפוך לחברה ממשלתית, וב-2008 העברנו בכנסת את חוק המועצה לצרכנות, שעיגן את העצמאות התפקודית של המועצה.

<אהוד פלג: המועצה ישראלית נלחמת על זכותם של הצרכנים להגינות, ואולי התשובה לשאלה של חבר הכנסת פריג', איזה תיקון החשוב ביותר, איזו זכות החשובה ביותר – אנחנו חושבים שהזכות החשובה ביותר היא הזכות שמונחת בבסיס כל הזכויות כולן, וזוהי הזכות להגינות.

<אהוד פלג: כל כך פשוט, כל כך מדויק, כל כך מקיף.

<אהוד פלג: המועצה מייצגת את הצרכנים מול העוסקים.

<אהוד פלג: אנחנו, בשנת 2015 לבדה, קיבלנו 43,000 פניות של צרכנים.

<אהוד פלג: אני מתכבד להגיש לך, אדוני, את דוח המועצה לצרכנות לטיפול בפניות הציבור בשנת 2015.

<אהוד פלג: רק "היי-לייט" אחד מתוכה, שיאמר - -

איתן כבל: תן לנו לב של - -

<אהוד פלג: כיוונתי לדעת גדולים.

<אהוד פלג: שני "היילייטים" אפילו: - -

<לאה ורון: כמה פניות היו?

<אהוד פלג: 43,000 פניות.

<אהוד פלג: אנחנו רושמים לפנינו שמתוך 80% הפניות המוצדקות, יש גם פניות לא מוצדקות, 80% פניות מוצדקות - צרכן לא סתם ניגש להתלונן.

<אהוד פלג: 70% הצלחה בפעולה ישירה של המועצה למרות שאנחנו לא גוף שלטוני, ועוד 10% שהעניין נפתר מעצם הזכרת שמה של המועצה בפני העוסק על ידי הצרכן.

איתן כבל: והחזרת 8 מיליון שקל.

<אהוד פלג: והחזרנו 8.6 מיליון שקל, וזה ה"היי-לייט" השני.

<אהוד פלג: אבל לא הסתפקנו בכך, אדוני, וכאשר בית העסק מנסה למתוח את החבל גם המועצה, בתקווה אולי ש"שיטת מצליח" תפעל גם אתנו, לא רק עם הצרכן, הוא מוצא שירות חדש שהמועצה מפעילה מזה שלוש שנים, שירות ניסוח של כתבי תביעה לבית המשפט לתביעות קטנות.

<אהוד פלג: אנחנו ניסחנו ב-2015 לבדה 700 כתבי תביעה, 98 אחוזי הצלחה לכתבי התביעה שהגיעו לפרקם, והחזרנו עוד 1.4 מיליון שקל לצרכנים בסעיף הזה.

<אהוד פלג: אני מתכבד להגיש לך אדוני, את דוח המועצה לצרכנות לשנת 2015 בנושא התביעות הקטנות.

<אהוד פלג: כך שאנחנו, בהגנה על זכותו של צרכן אחד מגנים בעצם על זכותם של הצרכנים כולם ואגב, אני יכול לומר לך אנקדוטה שאולי אני אתייחס אליה עוד בהמשך: הסכומים של שני הדוחות האלה ביחד עולים על תקציבה של המועצה לצרכנות בכלל - -

איתן כבל: תכף ניגע בזה.

<אהוד פלג: תכף ניגע בזה.

<אהוד פלג: עוד המועצה לצרכנות ידועה בייצוג של הצרכן ושל הקול הצרכני-הקולקטיבי מול השלטון.

<אהוד פלג: אני חושב שהבית הזה מכיר את פעולתה המבורכת של המועצה באמצעות נציגיה.

<אהוד פלג: יושב כאן עורך זאב פרידמן, היועץ המשפטי של המועצה - -

איתן כבל: מהטובים שיש לנו.

<אהוד פלג: מהטובים ביותר שיש לנו.

<אהוד פלג: הוא והמחלקה המשפטית כמעט גרים בכנסת, ומייצגים פה ואחראים פה להרבה מאד הגנה ותיקונים צרכניים שהמועצה גם יזמה וגם סייעה לקדם.

<אהוד פלג: הכלכלן שלנו, גיל, שעומד פה על תפקיד הצלם ומייצג אותנו בדיונים הכלכליים הלא כל כך פשוטים שישנם פה.

<אהוד פלג: אני חושב שמכירים בפעילות הזאת של המועצה לצרכנות.

<אהוד פלג: המועצה גם פעילה בייצוג מול רגולציה, מול משרדי הממשלה ומול ועדות התקינה של מכון התקנים.

<אהוד פלג: אנחנו פועלים גם עם הפנים אל הצרכנים עצמם ומעצימים אותם מפני שאין תחליף להגנה העצמית הצרכנית, אדוני.

<אהוד פלג: אנחנו מפעילים את סיירת המועצה לצרכנות, שכבר ציינתי את פעילותה, והנה דוח המועצה לצרכנות לשנת 2015, פעילותה של סיירת המועצה לצרכנות - -

איתן כבל: 16 כבר יש?

<אהוד פלג: זהו, אני לא אלעיט אותך יותר.

<אהוד פלג: היתר כתוב בפרוספקט שבתמצית מתאר את הפעילות וההישגים של המועצה.

<אהוד פלג: אני בכוונה לא מאריך.

<אהוד פלג: אני חושב שהמעט מחזיק את המרובה וייצג אותנו היטב.

<אהוד פלג: אבל פעולות: באתר המעוצה לצרכנות, הכתובת הראשונה לצרכנות נבונה, שבה אנחנו "מיידדים" את השפה המשפטית המסובכת לציבור בגובה העיניים על מנת שידע להגן על זכויותיו.

<אהוד פלג: חינוך והסברה גם מול מערכת החינוך - רק עכשיו נגמרה פעולה מאד מסקרנת של כיתות יו"ד ברחבי הארץ, שעל פי תכנית של המועצה לצרכנות בשיתוף עם משרד החינוך שמה את התלמידים בנעליים של בעלי עסקים והציבה אותם בפני הדילמות שניצב בהן בעל עסק, כשהוא צריך להחליט בין מקסום רווחים, החובה הראשונה של בעל עסק לבין הגינות כלפי הצרכנים.

<אהוד פלג: ההצבעה של תלמידי ישראל, אדוני, נותנת מקום לתקווה שהדור הבא של בעלי העסקים יהיה הוגן יותר מכפי שאנחנו פוגשים היום.

<אהוד פלג: אנחנו מנהלים מאבקים צרכניים – הידועים בהם זה המאבק נגד עמלות העו"ש, המאבק בסלולר, חוק הספרים, הורדת מחירי המוניות, שפורסם לאחרונה, ביטול דלק 96, תביעות ייצוגיות שאנחנו מגישים: הסיליקון בחלב הידוע, כספים ללא דורש, נגד חברות הביטוח, ה"איקיוטק" לאחרונה ועוד תביעות ייצוגיות שנשמח להמשיך בהן ברגע שיהיה לנו דירקטוריון כי בלי דירקטוריון, על פי החלטת דירקטוריון קודם, אנחנו לא יכולים להגיש תביעות ייצוגיות.

<אהוד פלג: ולסיכום, אדוני, אני רוצה להודות: להודות לבית הזה, להודות במיוחד לוועדה הזאת בראשותך וגם לדורותיה, להודות למנהלת הוועדה, הגברת לאה ורון, ולעידית ולצוות – אנחנו רואים בכם גם את הידידים הגדולים ביותר של הצרכנים וגם את הידידים הגדולים ביותר של המועצה הישראלית לצרכנות, ומאד מאד מעריכים את זה.

<אהוד פלג: יודעים היטב מה התרומה הענקית שלכם, ומקווים שאתם גם תסייעו להבא להגן לא רק על הצרכנים אלא גם על המועצה הישראלית לצרכנות, העצמאות התפקודית שלה, העצמאות התקציבית שלה.

<אהוד פלג: כדאי שהמועצה לצרכנות תוכל לתכנן כמו גוף מסודר חמש שנים קדימה, ותעשה עוד דברים בצורה המסודרת ולא בלהטוטנות תקציבית שנכפית עלינו היום בגלל חוסר הוודאות התקציבית שלנו.

<אהוד פלג: אדוני, אני מאד מקווה ומצפה ומייחל ובטוח שנקבל את עזרתך ואת עזרת הוועדה במטרה הזאת.

<אהוד פלג: תודה רבה, ושוב תודה על ההזדמנות שניתנה.

איתן כבל: תודה לך אדוני, תודה על כל אשר אתה עושה.

דב חנין: אם אפשר היה למחוא כפיים בכנסת, כולנו היינו עושים את זה.

איתן כבל: אחרון המברכים לפני שנעבור לח"כים, אני אומר גם את דברי ואז בשלב השני, נעבור כבר לשוחח על החוק.

איתן כבל: ירון לוינסון, חברי, מנכ"ל רשות ההסתדרות לצרכנות.

איתן כבל: בבקשה, ירון.

<ירון לוינסון: אני, כמנכ"ל רשות ההסתדרות לצרכנות רוצה להצטרף לברכות למועצה הישראלית לצרכנות.

<ירון לוינסון: אני חושב ששני הגופים הוקמו פחות או יותר בשנים דומות, ב-69 ו-70, ואז גיליתם את שולמית אלוני, שכמה שנים לפני זה, אז ברכות על היובל.

<ירון לוינסון: לגבי מר מקוב, שנאמר שחוק הגנת הצרכן שההסתדרות בזמנו התנגדה, אני לא זוכר מה היה ב-81 אפרופו בגין, אנחנו היינו בלבנון אז אני לא יודע כל כך מה היה אבל ההסתדרות היום תומכת בכל הדברים של זכויות הצרכנים, בכל החוקים.

<ירון לוינסון: עוזרת לקדם חקיקה צרכנית ואנחנו בעד כל דבר כמה שיותר טוב לצרכן - -

איתן כבל: אני, לשם ההגינות ההיסטורית, אומר את זה כך: צודק מר מקוב, זה לא שחס וחלילה ההסתדרות התנגדה ל... אלא זה לא היה בסדר העדיפויות.

איתן כבל: שם העובד היה במרכז וההסתדרות, בוודאי זו שבראשותו של אבי ניסנקורן, שהיא רואה את עצמה לא רק כהסתדרות שמעמידה את האדם העובד אלא גם כהסתדרות שהנושא של ההתמודדות אל מול יוקר המחיה וכל הנושאים הצרכניים-חברתיים הם אצלה דגל, ולכן גם הולכת ומתפתח שם כל העניין של הצרכנות השיתופית, ואני לא ארחיב מעבר אבל אני הבנתי את מה שהוא אמר וגם אתה צודק.

<ירון לוינסון: אז נכון להיום, ההסתדרות - -

<הרצל מקוב: אם מותר לתת פה קרדיט לחיים רמון, בשולחן הזה, אז ההפרדה שהוא יצר בתקופתו בהסתדרות בין הבעלות, אפשרה את - ואני אני לא חולק על מה שאתה אומר.

<ירון לוינסון: בסדר גמור.

<ירון לוינסון: אם ככה, ההסתדרות רואים בהכנסה הפנויה של העובד גם שצריך להילחם על טובתה, וכל עובד הוא גם צרכן אז אין פה שום בעיה ואנחנו בעד זה.

<ירון לוינסון: אז אני אחזור לברכות שלנו – אנחנו, אגב, כגופים דומים, אנחנו משתפים פעולה בהרבה נושאים, ואין לנו שום בעיה בעניין הזה.

<ירון לוינסון: חבל שאנחנו קוראים אתמול שעל שמחת הצרכנים מעיב, לקראת יום חג, הצעת חוק שרוצים לחזור עם סימון המחירים ההיסטורי, שכל כמה חודשים זה צץ בצורה כזו או אחרת.

<ירון לוינסון: פעם על ידי משרד הכלכלה, עכשיו דרך איזה חבר כנסת שמציע את זה - -

איתן כבל: אמיר אוחנה.

<ירון לוינסון: - - חבר הכנסת אוחנה, שמחזירים א הצרכנים אחורה, ומסבירים כמה שזה יתרום להורדת עליות יוקר המחיה וכדומה, דבר שאנחנו צריכים להתאחד עוד פעם ולהילחם בניסיון הנוסף שנופל עלינו.

<ירון לוינסון: עכשיו איתן, ברשותך, עשינו סקר מיוחד ליום הצרכן.

<ירון לוינסון: רק בכמה נקודות קצרות בלי להיכנס לפירוט - -

איתן כבל: בבקשה, אנחנו אוהבים סקרים.

<ירון לוינסון: אז קודם כל, הסקר נערך בשבוע הראשון של מרץ באמצעות "גיאוקרטוגרפיה".

<ירון לוינסון: אני לא ארחיב, לפי כל המדדים התקניים: 67% מהנשאלים השיבו שהכנסת לא מספיק מחוקקת חוקים להגנת הצרכן.

<ירון לוינסון: אז כמובן שזה לא - -

איתן כבל: אלה שיושבים מולי לא חושבים כך או אלה שיושבות מולי.

איתן כבל: חושבות בדיוק את ההיפך.

<ירון לוינסון: זה לא ועדת הכלכלה וזה לא בראשותך כי פה המצב היה הפוך אבל בגדול, התמונה שמצטיירת היא שהכנסת לא מחוקקת.

<ירון לוינסון: 61% מהנשאלים, ועכשיו אני מדבר על המימון, השיבו כי התנהלות בתי העסק בישראל כלפי הצרכנים אינה הוגנת וזה הולך לאורך כל - -

איתן כבל: אינה הוגת.

<ירון לוינסון: אינה הוגנת, ולכן זה מצדיק את העניין של ההתערבות של המחוקק כדי להגן על הצרכנים.

<ירון לוינסון: אגב, זו שאלה שכל שנה חוזרת, והתשובה היא אחידה.

<ירון לוינסון: 78% מהנשאלים, שזה מספר מאד גבוה, אמרו שהם יפסיקו לקנות בבית עסק שפוגע בזכויות העובדים שלו.

<ירון לוינסון: כלומר, זה שבתי העסקים - -

איתן כבל: אם הם ידעו.

<ירון לוינסון: אם הם ידעו שהוא פוגע, יפסיקו לקנות.

<ירון לוינסון: מדברים על ירידת יוקר המחיה - -

איתן כבל: אז כנראה בהרבה מקומות לא נוכל להיכנס.

<ירון לוינסון: כנראה.

<ירון לוינסון: 67% מהנשאלים השיבו כי עלות המחיה בישראל באופן כללי יותר גבוהה מאשר בשנה שעברה.

<ירון לוינסון: כלומר, למרות כל הדיבורים על ירידה, ירידה, המגמה היא עליה בלתי מפסקת, וחבל.

<ירון לוינסון: יש פה נושא מעניין לגבי צרכנים נאמנים – סברנו כל הזמן שיש יותר נאמנות לצרכן להישאר עם החברות אבל לפי הסקר 75% מהצרכנים אומרים שיעברו מחברה לחברה אם התנאים ישתנו, שזה דבר שלא היה בעבר - -

איתן כבל: כן, כן, בטח.

איתן כבל: איך הם חיים?

איתן כבל: מפראיירים כמוני ועוד כאלה, אתה מבין?

איתן כבל: שמחר אנחנו נעבור.

איתן כבל: מחר.

<ירון לוינסון: נכון.

<ירון לוינסון: לצער, המצב הוא לא כך אבל לפחות דרך החשיבה היא של מעבר.

<ירון לוינסון: עכשיו עוד שתי נקודות אחרונות: 55% מהנשאלים השיבו - -

איתן כבל: יש כאלה מומחים בלעבור, זו דרך חיים אבל הרוב לא.

איתן כבל: הרוב אפילו לא יודע שיש אפשרות.

<ירון לוינסון: - - 55% מהנשאלים השיבו כי הם נוהגים להשוות מחירים של קניה, לפני הקניה, דרך אתרי אפליקציה וכל מיני - -

איתן כבל: כמה?

איתן כבל: כמה?

<ירון לוינסון: 55% נוהגים להשוות - -

איתן כבל: אני לא מאמין, תחליף את הסוקר.

איתן כבל: זה נראה לי מוטרף לגמרי.

<ירון לוינסון: - - זה מספר מדהים כי בעבר זה לא היה ככה.

<ירון לוינסון: - -

איתן כבל: אין ספק שהאחוז עולה אבל 55%?

<ירון לוינסון: - - ויש גם פירוט של מה, זה לא פה, אבל פירוט באיזה אתרים.

<ירון לוינסון: זה גם מפתיע כי אנחנו סברנו שקצת פחות אבל אנחנו מברכים שיש כמה שיותר מגמה של השוואה, וגם כנ"ל, שימוש במועדוני לקוחות למיניהם, גם פה יש עליה, כמחצית מהאוכלוסייה.

<ירון לוינסון: יש עוד כמה שאלות אבל אני לא אגע.

איתן כבל: רק תעביר את הסקר.

<ירון לוינסון: זה אצלך, וזה יעבור.

<ירון לוינסון: לסיכום – שוב, ברכות למועצה לצרכנות.

<ירון לוינסון: יש עוד הרבה עבודה, כמו שאתם רואים.

<ירון לוינסון: יוקר המחיה עולה, העסקים לא כל כך הוגנים, הרגולטור חייב להתערב ואין הרבה גופי צרכנים שיכולים לעזור לצרכנים.

<אהוד פלג: דבר אחד אולי שאנחנו עושים טוב יותר מאבותינו, ירון, זה שיתוף הפעולה בינינו ובינכם, שהוא מוצלח במיוחד ואני מודה לך עליו.

איתן כבל: תודה.

<סוזנה רבינוביץ: אחרי מחמאות כאלה אני יכולה להגיב?

איתן כבל: נשמה, זה אירוע חגיגי אז אני קורא לך ככה.

איתן כבל: את גם ותיקה פה.

איתן כבל: יש נהלים פה בבית.

איתן כבל: האירוע שלנו, אתם רק משקיפים.

איתן כבל: זה עכשיו של הטובים.

איתן כבל: אז ברשות

איתן כבל: כם ככה: קודם כל, תודה.

איתן כבל: אנחנו נבקש מחברי הכנסת להתייחס.

איתן כבל: עיסאווי ביקש ראשון, דב וחאג', ואני אאפשר כאן למי שירצה או תרצה, וברשותכם נסכם את התהליך הזה.

איתן כבל: אבל בבקשה חברה, הצרכנים לוחצים אז לעשות את זה קצר.

עיסאווי פריג': בוקר טוב לכולם.

עיסאווי פריג': ברכות מגיע לך, זה דבר טבעי ומחויב אבל הכל יחסי.

עיסאווי פריג': חברים, אני באתי לכאן, איתן, לדיון בהצעת החוק.

עיסאווי פריג': על הדרך ראיתי כיבוד וגיליתי את הדברים היפים שאני שומע עכשיו וזה דבר טוב.

עיסאווי פריג': ידידיי, זה שאני מחזיק את הדף הזה, אני חושב שלראות 43,000 תלונות ובקשות ייעוץ בשנה – זה לא הישג.

עיסאווי פריג': כל עוד המספר הזה עולה, זה לא הישג.

עיסאווי פריג': במדינה נורמלית, בחברה נורמלית - -

איתן כבל: אלה שהתלוננו, לא אלה שוויתרו.

איתן כבל: אתה יודע כמה ויתרו?

<אהוד פלג: זאת בדיוק השאלה, מאיפה מסתכלים על זה?

<אהוד פלג: שהיתה להם סיבה להתלונן או שהם העזו, הרהיבו עוז להתלונן?

עיסאווי פריג': אז כשאני רואה את המספר 43,000 תלונות ובקשות ייעוץ בשנה, זה מצב מאד מדאיג כי כפי שאמר היושב ראש, אלה שהתלוננו.

עיסאווי פריג': והדבר השני – התחושה היא שמה שאמר דב, החברה להגנת הצרכן, שהצרכן במדינה כל הזמן נמצא במאבק מול המעסיק, מול רשתות השיווק.

עיסאווי פריג': נמצא במאבק, יעני, לא דברים טריוויאליים של הגינות, של שמירה.

עיסאווי פריג': והמאבק הזה מביא למצב שאני רואה עשרות הצעות חוק – לאה אומרת 40 תיקונים מאז?

<לאה ורון: יותר מ-40.

עיסאווי פריג': 40 תיקונים זה מאבק.

איתן כבל: ועוד הדרך ארוכה.

עיסאווי פריג': ועוד היד נטויה.

עיסאווי פריג': אז כשאני מסתכל - -

איתן כבל: זה רק הצעות שלי שמונחות עכשיו.

איתן כבל: ..

עיסאווי פריג': בשבוע שעבר העברנו הצעה.

איתן כבל: צריכים אותך פה.

<סוזנה רבינוביץ: אני דווקא מסיימת את תפקידי עוד מעט אז תזדרזו.

עיסאווי פריג': בשבוע שעבר עברה הצעת חוק של הגנת הצרכן וגם השבוע אני מתאר לעצמי שתעבור שוב הצעה.

עיסאווי פריג': זה קצב מטורף.

עיסאווי פריג': אז מה שאמרתי – כל עוד המילה "מאבק" היא הכותרת שמקשרים אותה עם הצרכן, המצב מדאיג.

עיסאווי פריג': והדבר האחרון שאני רוצה לציין, חברים: זה לא מסתדר לי הגנה על הצרכן או המועצה לצרכנות וכל הדברים האלה הם יוקר המחיה.

עיסאווי פריג': בסופו של דבר, מה הצרכן רוצה?

עיסאווי פריג': הצרכן רוצה לשלם כמה שפחות כסף.

עיסאווי פריג': הצרכן רוצה לחיות חיי כבוד.

עיסאווי פריג': הצרכן רוצה רמת חיים נורמאלית, שיוכל להתמודד אתה אבל טירוף המערכות ויוקר המחיה מדאיג אותי.

עיסאווי פריג': כשאני אומר "הגנת צרכן", ההגנה צריכה לקבל ביטוי במחירים, לא רק בתפיסה הנקודתית - -

איתן כבל: גם במחירים.

עיסאווי פריג': - - ובסביבה ההוגנת.

עיסאווי פריג': אני רוצה שהצרכן ירגיש שהוא הולך למכולת ומשלם פחות.

עיסאווי פריג': נכון?

עיסאווי פריג': אלא מה?

עיסאווי פריג': אז זאת סוגיה שאני חושב שכדאי שנשים משקל עליה ושתבוא אפילו ברמה של חקיקה ולהתעקש על זה.

עיסאווי פריג': ויש בידינו את הכלים לעשות את זה.

עיסאווי פריג': תודה.

עיסאווי פריג': שיהיה לך בהצלחה, ולנו בהצלחה ולכל המדינה בהצלחה.

איתן כבל: תודה.

איתן כבל: בבקשה.

דב חנין: תודה אדוני היושב ראש וברכות למועצה, אבל אני רוצה לומר לך, אדוני היושב ראש, וגם ברכות לך.

דב חנין: יום הגנת הצרכן, במובן מסוים, זה גם יום חג אישי שלך.

דב חנין: נאמר ש-67% מהנשאלים השיבו שהכנסת לא מחוקקת מספיק חוקים להגנת הצרכן, אז אני מסתכל על הצד המלא של הכוס, השליש, שאמור שכן וזה בעיקר בזכות חבר הכנסת איתן כבל, שבכל שבוע אני רואה עוד יוזמה שלו בתחום צרכני, ואני רוצה לומר לך אדוני, באמת, בשם ציבור הצרכנים, מגיע להגיד לך: תודה רבה והרבה הערכה.

דב חנין: והרבה מאד הערכה למועצה הישראלית לצרכנות, אתם עושים עבודת קודש.

דב חנין: ואני רוצה לצרף את קולי לתמיכה בחיזוק המועצה, חיזוק עצמאות המועצה כולל העצמאות התקציבית.

דב חנין: אדוני היושב ראש, על שולחן הכנסת נמצאת הצעת חוק, נדמה לי שחבר הכנסת וקטין הוא המוביל שלה אבל נדמה לי שכולנו פה - -

איתן כבל: יש 61 חברי כנסת חתומים עליה.

דב חנין: 61, יפה מאד.

דב חנין: לדעתי גם ארבעתנו פה, מי שמשתתף בדיון - -

איתן כבל: כל מי שכאן בחדר והוא חבר כנסת חתום.

דב חנין: יפה.

דב חנין: אני חושב שזאת הצעת החוק מאד מאד חשובה, ואני חושב שלמרות שהיום אנחנו במצב שאין שר כלכלה, אז אולי אין "בעל הבית" בתחום הזה אבל בכל זאת, את הצעת החוק הזאת חייבים לקדם.

דב חנין: אני מקווה שהיום הזה באמת יהיה שבו נוכל לרכז מאמצים גם בהיבט הזה.

דב חנין: תודה לך.

איתן כבל: תודה חברי, תודה על המילים.

עבד אל חכים חאג' יחיא: אדוני היושב ראש, עוד פעם, אני מצטרף לברכות, ונראה שיש לכם עוד הרבה עבודה.

עבד אל חכים חאג' יחיא: המאבק הזה כנראה מאבק שצריך לעבור משהו עם החינוך כי המרדף הזה בין הצרכנים, כאילו שהם רודפים אחרי התעשיינים או אלה שמוכרים את הסחורה – המאבק, ואני מצטרף גם לפריג', העניין של המחירים הגבוהים ולפעמים גם הרמאות, וכולנו ראינו את הכתבה על המזרונים בסוף השבוע, של 300 שקל, קונים מחברון ו-3,000 שקל פלוס מוכרים לנו, וגם לא רק שמוכרים לנו – אם היו מביאים ואומרים: תשמעו, זה תוצרת חברון וזה המחיר שאנחנו רוצים למכור לכם, ניחא.

עבד אל חכים חאג' יחיא: אתה יודע מה?

עבד אל חכים חאג' יחיא: היינו יכולים לבדוק אם אני יכול ללכת לחברון או לטול-כארם ליד הישוב שלי ולקנות את שם.

עבד אל חכים חאג' יחיא: למה לשלם את כל המחירים אבל הם עדין מרמים את הצרכן ואומרים שזה תוצאת ישראל, ובדקו ואין מפעל כזה.

עבד אל חכים חאג' יחיא: המפעל הזה לא קיים.

עבד אל חכים חאג' יחיא: אז גם זה חלק מהעבודה שלכם, זה לבדוק.

עבד אל חכים חאג' יחיא: הם היו באים ואומרים: תשמע, זה מחירים שם והעברה ותיווך ומחסנים ואנחנו נמכור את זה ב-1,000 שקל אבל לבוא ולהגיד שזה מיובא משם?

עבד אל חכים חאג' יחיא: העניין הזה של מקום הייצור הוא כזה בעייתי, שמרמים את האנשים.

עבד אל חכים חאג' יחיא: גם בזה צריך לטפל.

עבד אל חכים חאג' יחיא: 2.

עבד אל חכים חאג' יחיא: אנחנו שמחים שגענו למצב שבזמנו היינו רואים את השלט בתוך החנות, שאומר שלא ניתן להחזיר או להחליף את הסחורה.

עבד אל חכים חאג' יחיא: לפעמים לא ניתן להחזיר, ניתן רק להחליף.

עבד אל חכים חאג' יחיא: אז את התקופה הזאת כבר עברנו וזה דווקא מתחיל להיות טוב.

איתן כבל: תודה אדוני.

איתן כבל: שוש, בבקשה.

<סוזנה שוש רבינוביץ: אני מנהלת הלשכה המשפטית בלשכת המסחר.

<סוזנה שוש רבינוביץ: אז קודם כל, אני גם מברכת את המועצה לצרכנות, גם את הרשות להגנת הצרכן לקראת יום הצרכן מחר.

<סוזנה שוש רבינוביץ: לשכת המסחר קיימת מ-1919 אז אני פה "הכי גדולה" אבל מבון שגם המגזר העסקי הכי בעד צרכנות נבונה והגינות לעסקים.

<סוזנה שוש רבינוביץ: אני חושבת שזה באמת הדגל גם של לשכת המסחר, ולאורך השנים אנחנו לא עשינו סקר אבל אנחנו רואים שבישראל באמת העסקים משתפרים ונותנים שירות הרבה יותר טוב.

<סוזנה שוש רבינוביץ: אנחנו גם רואים את זה פה, בוועדה, לא פעם.

<סוזנה שוש רבינוביץ: גם אתה אמרת את זה על עסקים שונים.

<סוזנה שוש רבינוביץ: דווקא אני רוצה להגיד מילה טובה על השיתוף פעולה בין כולנו, גם הרשות, גם המועצה לצרכנות, גם ההסתדרות יחד עם לשכת המסחר.

<סוזנה שוש רבינוביץ: אני חושבת שזה דבר שצריך להמשיך, וזה מה שחשוב, השיתוף פעולה, ההסברה, ההטמעה ומניעה של תופעות שליליות.

איתן כבל: תודה שוש.

איתן כבל: זאב, אתה רוצה לומר מילה, ברשותך?

<זאב פרידמן: אדוני היושב ראש, אני רוצה בשיא הקיצור: כיוון שאני עומד לפעמים כשליחם של הצרכנים פה, בוועדה, אני רק רוצה לחזק את הדברים שאמרה שוש: העניין של הגנת הצרכן זה עניינם של העסקים לא פחות מאשר עניינם של הצרכנים עצמם משום שלשלם הרבה מאד כסף כדי ליצור תחרות נגד מישהו שנוהג שלא כדין ומטעה את הצרכנים ויוצר תחרות בלתי הוגנת, זה עניין של הצרכנים בלבד.

<זאב פרידמן: את הדברים האלה הבינו הרבה מאד גורמים, חלק מהם זה גם אנשי המסחר, התעשייה.

<זאב פרידמן: בוודאי ובוודאי הוועדה הנכבדה הזאת בראשותך, אדוני היושב ראש, ועל כך תודות לך.

<זאב פרידמן: ראינו את זה ברפורמות גדולות, ראינו את זה בתיקונים קטנים ובאמת, תודה לך, תודה למנהלת הוועדה, לצוות הוועדה.

<זאב פרידמן: לרגולטורים שמשתפים אתנו פעולה.

<זאב פרידמן: יש לנו רגולטורים רבים שממש משתפים פעולה בצורה יוצאת דופן, יוצאת מגדר הרגיל.

<זאב פרידמן: סמנכ"ל משרד התקשורת יושב כאן – אין אומרים שבחו של אדם בפניו אבל גם הוא אחד מהם, שכמעט כל נושא צרכני שעולה על שולחנו מיד מטופל, ועוד רגולטורים רבים ואחרים.

<זאב פרידמן: אז את היום הזה, צריך לומר, זה יום שהוא חשוב לכולם, ואני שמח שכולם מצטרפים אליו, ואני מודה לכל אחד ואחד, גם אלה שהזכרתי, גם אלה שלא הזכרתי, ותודות לכולם.

איתן כבל: תודה לך, תודה זאב.

איתן כבל: אני רוצה לציין - -

<זאב פרידמן: וכמובן במיוחד למשרד המשפטים, שעומד לימיננו לכל אורך הדרך.

איתן כבל: אני רוצה להודו לך, זאב.

איתן כבל: אתה נמצא בחזית הצרכנית מבחינת העבודה היומיומית השוטפת, ואתה עושה זאת בחכמה רבה, ואני באמת אומר את זה מכל הלב.

איתן כבל: זו הזדמנות גם לומר לך תודה.

איתן כבל: מישהו מנציגי הממשלה רוצה לומר?

איתן כבל: חנה?

<חנה וינשטוק טירי: יום הצרכן הבינלאומי הוא גם - -

איתן כבל: הוא יום חגכם.

<חנה וינשטוק טירי: - - הוא יום מאד חגיגי בשבילנו.

<חנה וינשטוק טירי: אנחנו כל שנה עורכים כנס יום הצרכן, ואנחנו עורכים מחר כנס ב"אייר-פורט" סיטי, ואתה כמובן בין הדוברים בכנס.

<חנה וינשטוק טירי: אנחנו תמיד משתדלים וחושבים על הנושאים שרצוי להעלות לדיון כל שנה, דברים שהם בוערים לאותה שנה אם זה דברים חדשים שעולים, אם זה סוגיות חדשות שאנחנו מתמודדים אתן.

<חנה וינשטוק טירי: אם זה איזו שהיא חשיבה משותפת שאנחנו רוצים לקיים עם - -

איתן כבל: מה השנה?

<חנה וינשטוק טירי: היום אנחנו קודם כל מדברים – מח בעצם, יהיה לנו פאנל בנושא של השפעות קוגניטיביות על הצרכן ואיך אנחנו, ברשות להגנת הצרכן, מחפשים גם לעניין חקיקה וגם לעניין אכיפה את כל המקומות שהם בעצם איזה שהן פרצות שלשם נכנסים כדי להפעיל פרקטיקות שהן לא הוגנות.

<חנה וינשטוק טירי: אם למשל נושא המבצעים, שכשאתה אומר לצרכן "מבצע", אז הוא חושב שהוא קונה מוצר שהוא זול יותר, ולא תמיד כך הוא הדבר.

<חנה וינשטוק טירי: כשיש אריזה שכתוב עליה "אריזת חיסכון", לא תמיד אריזת החיסכון – והיו לנו מקרים שבהם מוצר שהמשקל שלו היה 500 גרם לא היה זול יותר מאשר שני מוצרים של 250 גרם.

<חנה וינשטוק טירי: או כל הנושא של הקטנת המוצרים, שגם היא תופעה שקיימת, ושזו איזו שהיא שיטה להעלאת מחירים שציבור הצרכנים לא שם לב אליה ולא מודע אליה וסוגיות נוספות.

<חנה וינשטוק טירי: אז אנחנו נביא אנשים גם מהאקדמיה, שידברו על הכלכלה ההתנהגותית ובעצם על ההשפעות שהצרכן מושפע מפרסומות.

<חנה וינשטוק טירי: דבר נוסף, אנחנו נדבר בפאנל על רגולציה לאן?

<חנה וינשטוק טירי: וכשאנחנו מדברים על רגולציה, אנחנו מדברים לא רק על חקיקה.

<חנה וינשטוק טירי: אנחנו מדברים גם על אכיפה, אנחנו מדברים על הסברה כשהמטרה, בסופו של דבר, זה לקיים מערכת הוגנת של עסקאות בין עוסק לצרכן, ולראות איזה עוד כלים יש כדי להשיג את המטרות.

<חנה וינשטוק טירי: אנחנו באים ואומרים שיש לנו עכשיו, הקמנו מערכת אכיפה, ואנחנו רוצים בדיאלוג ובשיתוף פעולה עם בעלי העסקים לראות האם אפשר באמת, כמו שיש במדינות אחרות בעולם, שלעסקים זה שווה להיות הוגן והעסקים רודפים אחרי הצרכנים, אנחנו רוצים שזה יקרה גם בארץ.

<חנה וינשטוק טירי: והדרך הזאת היא לא רק באמצעות אכיפה אלא היא גם באמצעות שיתוף פעולה, אכיפה עצמית, הסברה, וכל מיני מחויבויות שגם בעלי העסקים לוקחים על עצמם.

<חנה וינשטוק טירי: אז זה הכנס שלנו השנה, ואנחנו גם נציין 35 שנה לחוק הגנת הצרכן.

איתן כבל: תודה.

יחיאל חיליק בר: אדוני, בקצרה: קודם כל אהוד, אותך ואת המועצה לצרכנות אני רוצה באמת לברך לרגל יובל.

יחיאל חיליק בר: זה לא דבר של מה בכך, וחוגגים גם 35 שנה לחוק הגנת הצרכן שהוא חסר, ותכף אגיד על זה מילה אבל באמת, המועצה הישראלית לצרכן עושה היום הרבה דברים שהמדינה, לצערי, לא עושה.

יחיאל חיליק בר: היא הדלת והיא הכתובת למיליוני צרכנים ישראלים שרואים בה כתובת, שמקבלים חזרה כסף, כמעט 8 מיליון שקלים בשנה.

יחיאל חיליק בר: תביעות ייצוגיות, תביעות קטנות, הסברה.

יחיאל חיליק בר: מרגישים שיש להם בית.

יחיאל חיליק בר: ולצערי, המדינה לא מתייחסת מספיק למועצה הזאת, ששנה אחר שנה פשוט נאבקת ונאנקת על התקציב שלה, שאני לא רוצה להגיד שהוא פתטי אבל הוא בטח לא מייצג או לא נותן מענה לצרכים שהיא מקבלת, ולכן אני חושב, אדוני היושב ראש, קודם כל אם יש פה חבר כנסת שמזוהה עם הגנת הצרכן, לצערי זה לא אני, זה אתה, ואני גאה להיות סגן שלישי שלך במאבק הזה.

יחיאל חיליק בר: אני חושב שמה שאנחנו צריכים לעשות זה לומר ש-enough is enough"", מספיק.

יחיאל חיליק בר: אנחנו צריכים בבסיס התקציב, מדובר פה באמת בתביעות של 15,000,000 עד 20,000,000 שקל לשנה, שזה כלום בסדרי העדיפויות של התקציב הישראלי אבל זה נותן הרבה מענה לצרכים שלא קיימים.

יחיאל חיליק בר: אני חושב שצריך לעגן בבסיס התקציב את התקציב של המועצה הישראלית לצרכנות שבאמת, אתה יודע, אם המדינה היתה נותנת את השירותים האלה אז היינו אומרים לאהוד: לך הביתה, לא צריך אותך אבל מאחר והיא גם לא נותנת וגם הדבר היחיד שהיא נותנת זה את הצורך לרדוף אחריה כל שנה מחדש עם אי הוודאות התקציבית הזאת של איומים על פיטורי עובדים וקריסת המועצה, חס וחלילה - אדוני היו"ר, אני אשמח שנצא מפה בקריאה שאנחנו יחד נעשה הכל כדי שבתקציב הבא, הקרוב, גם האוצר יבין שהוא חייב לעגן את התקציב של המועצה בבסיס התקציב של מדינת ישראל.

יחיאל חיליק בר: הם לא עושים לאף אחד טובה, הם עושים טובה לעצמנו ולצרכנים, ואני אשמח שכולנו מפה ניתן יד וכתף למאבק החשוב הזה.

יחיאל חיליק בר: ושוב, ברכות, אהוד, על כל מה שאתם עושים בשמי, כצרכן, ובכלל כחבר כנסת.

יחיאל חיליק בר: המון המון תודה ומזל-טוב.

איתן כבל: תודה לכם.

איתן כבל: ברשותכם, תנו לי לסכם את הדברים, ובעוד חמש דקות נתחיל את החלק השני של הישיבה.

איתן כבל: חצי שעה נעסוק בהצעת החוק שאני הנחתי.

איתן כבל: קודם כל שוב, ברכות מקרב לב לכם, לכל מי שעוסק במלאכה החשובה הזאת.

איתן כבל: אני יכול לומר כך – ששנים העניין שאמור להיות כאילו ברור מאליו, להיות איש הגון ולהיות סוחר הגון זה לא דבר שצריך ללמד אותו או לקבוע אותו או לבקש אותו.

איתן כבל: זו אמורה להיות חלק בלתי נפרד מהתפיסה והגישה שלנו.

איתן כבל: הנושא של מקומו של הצרכן בהוויה הישראלית - לא עסקו בזה שנים.

איתן כבל: שנים לא עסקו בזה.

איתן כבל: זה היה, אבל זה לא היה נושא אמתי.

איתן כבל: זה כמו, אני אגיד, החבר של הגנת הצרכן זה נושא הגנת הטבע.

איתן כבל: זה היה למפונקים, ל"מחבקי עצים" וכאן זה אנשים חופרים, אלה שמבלבלים את המוח, ומה אתה רוצה ממני, לך תקנה במקום אחר.

איתן כבל: מה גם, אני רוצה להזכיר לכם, שהעולם הקודם שלנו היה עולם של אין ברירה: רשות שידור אחת, טלוויזיה אחת, טלפון אחד, מכולת אחת.

איתן כבל: זאת אומרת, "אתא" אחת.

איתן כבל: בסוף, בסוף, האפשרויות שלך לפעול אל מול העוסק היתה אפשרות מוגבלת כי זה מה שהיה לך.

איתן כבל: אתה לא ידעת שאפשר לבוא ולהתמקח.

איתן כבל: התמקחות היא נכונה לבזאר תורכי או לשוק, לא למקומות שהם מקומות רציניים.

איתן כבל: תראו, אחד הדברים שלמדתי כאן, ואני התקוממתי נגדם ואמשיך ואתקומם – מי שנמצא פה, ואני אומר שוש, לא באופן אישי אלא כתפיסה של איגוד לשכות המסחר והעוסקים בכלל, שאין דבר שמקומם אותי יותר שמציגים את האזרח הישראלי כנוכל, כרמאי, כשקרן, כגנב.

איתן כבל: אני כל הזמן תוהה מי העם הזה שהקים את המדינה הזאת, אם כולם חבורת נוכלים, רמאים ושקרנים, שכל רצונם הוא לדפוק את בעל העסק, וזו המהות.

איתן כבל: זאת אומרת, אני קם בבוקר, אני עומד מול המראה ואני אומר: אוקי, את מי אני הולך לרמות היום?

איתן כבל: ולא היא.

איתן כבל: ופעם אחר פעם אנחנו מוצאים את עצמנו במצב שבו חוקים עוברים, השמיים לא נפלו, דברים בחלוף השנים הופכים להיות ברורים מאליהם.

איתן כבל: אף אחד כבר לא מבין שפעם משהו היה אחר וזה נוגע כמעט בכל עניין ועניין.

איתן כבל: זה לא אומר שאין נוכלים, רמאים, גנבים אבל זה בשוליים.

איתן כבל: זה בשוליים, וזה קיים בכל מקום.

איתן כבל: אני חוזר ואומר: אולי הדוגמה הכי בולטת של קרב שניהלנו פה היא החזרת המוצרים זה היה קרב הדגל שלנו, כמי שעוסק בנושא הגנת הצרכן, שגם היה לנו קרב משפטי וניגשתי לבג"צים וכל מה שכרוך בכך, ובמחקר שעשה – אני חייב להגיע אליו, הוא דיבר אתי, הוא מ"בר אילן" שעשה עבודת מחקר, לא עבודה, לא נקודתי, והחוק הוא הצלחה מסחררת שגם חלק ניכר מהעוסקים הבינו את הפוטנציאל שיש במערכת יחסים נכונה ונבונה אל מול הצרכנים, וזה היום הרבה מאד מן העסקים, והחוק כבר ישן או מיושן לעומת האופן בו הם מתנהלים מול הצרכנים.

איתן כבל: במקום שזה 14 הם יתנו לך חודש, במקום שזה 48 שעות הם יתנו לך שבוע.

איתן כבל: יש את זה כבר בלא מעט מקומות, והם אל עושים את זה כי הם עושים טובה.

איתן כבל: ואני אומר לכם – עדין ארוכה הדרך.

איתן כבל: נכון, לא כל החוקים שאנחנו מביאים לכאן, חנה, הם חוקים ראויים ומוצדקים, אני מסכים, ולא כל החוקים שמובאים לכאן מקומם בחקיקה ראשית אבל אני רוצה גם להזכיר לרגולטור, לכם, הממשלה - חלק מהתנהלות חברי הכנסת היא פועל יוצא של אי תפקוד של חלק מהרגולטורים.

איתן כבל: אני אומר זאת, ואני מרשה לדבר פה כיוון שאת ואני וגם משרד התקשורת נמצאים יחסית בהידברות אמתית וכנה, אז נוח לי לומר את הדברים כאן, בפניכם.

איתן כבל: ברוב המקרים אנחנו מוצאים את עצמנו שהרגולטור משתף פעולה אם העוסק ופחות עם הצרכן.

איתן כבל: אני אומר לכם עוד דבר לסיום, ואני רוצה לגעת בתקציב של המועצה: תראי, אם את שואלת אותי, וזה הדיון הבא, אני לא רוצה להקדים את המאוחר – בתוך כל התיקונים שעשינו, הנושא של המענה או מערכת היחסים שנוצרת בין הצרכן לבין העוסק היא הסיפור הבא.

איתן כבל: זאת אומרת, הכמעט התעללות בחלק מן המקרים שאחרי שנכנסת ורכשת את המוצר, לך תחפש את החברים שלך זו מילה עדינה.

איתן כבל: ואין אחד, גם כשאת מתקשרת לא כתוב לך: חנה טירי, היועצת המשפטית של... וההתעללות בך כמו ההתעללות בי או כמו כל אחד מהאנשים שיושבים פה, הרי לא כתוב בצד: הנה, כל אחד מהגורמים שאתה מתקשר אליהם, אתה מודיע כדי שידעו שזה "סלב", אז ישר יקפוץ "נא לענות לו מהר".

איתן כבל: אני אגיד לכם משהו?

איתן כבל: גם איפה שיש כבר מקומות שיש "סלבים", אז תמיד זה נותן לך את הדוגמה הכי בולטת.

איתן כבל: אם שם אתה כבר מקבל את היחס, אתה אומר מסכנים אזובי הקיר.

איתן כבל: לכן, בעניין הזה, זה הדגל שלי לקדנציה הזאת.

איתן כבל: הדגל שלי, מעבר לחקיקות כאלה ואחרות, זה לשנות את כל הגישה, את כל התפיסה בכל הנוגע למערכת היחסים ביום אחרי ששילמת את הכסף.

איתן כבל: מהי מערכת היחסים שנוצרת ביום שאחרי, שאתה צריך תיקון, אתה צריך שאלה.

איתן כבל: ושוב, אי אפשר להפוך את המעט כאילו הם הרוב, במובן הזה שהם מקלקלים את השורה.

איתן כבל: ולסיום – אני אומר זאת לך, אדוני:

איתן כבל: אני מחויב למאבק שאתם העליתם פה.

איתן כבל: אתם פניתם אלי חיליק, חברי הקרוב ואתה, ולקחתי על עצמי לפעול אל מול האוצר כדי להוביל לכך שבוועדת השרים בשבוע הבא, ביום ראשון הבא עלינו לטובה, שבאמת תהיה תמיכה של האוצר, שהתקציב של המועצה הישראלית לצרכנות יהיה בבסיס התקציב.

איתן כבל: דרך אגב, גם שם אתה רואה שזה עניין של איך המערכת מתייחסת.

איתן כבל: איך הממשלה, איך הרגולטור.

איתן כבל: כל עוד הוא רואה בנו, בהתעסקות הזאת, איזה עניין לא חשוב אז זה לא חשוב.

איתן כבל: ואנחנו נילחם, זה יהיה.

איתן כבל: אני לא יודע להגיד לך, זה יקרה.

איתן כבל: בסופו של עניין זה יקרה כי זה צודק.

איתן כבל: ובאמת משפט אחרון בעניין הזה, נדמה לי דיבר על זה חבר הכנסת פריג': במתח המתקיים, שצריך לשמור אותו כל הזמן בעדינות בין המחירים הנמוכים לבין - צריך לזכור שיש זכויות עובדים, ויש תוצרת "כחול-לבן", ויש רשימה ארוכה של דברים שלעיתים המחיר בחוץ הוא זול מאד מאד אבל שם מעסיקים אנשים בשכר רעב, בלי תנאים.

איתן כבל: גם פה, בארץ, אם אנחנו ניתן לכולם שהם בסוף אחים שלנו, הורים שלנו, דודים שלנו, חברים שלנו, הדגל שלי הוא "זה נהנה, וזה לא חסר".

איתן כבל: הגיע הזמן להוציא את החזירות מהשיח.

איתן כבל: תודה רבה לכם.

איתן כבל: החלק הזה של הישיבה נעול.

איתן כבל: <<2.

איתן כבל: הצעת חוק הגנת הצרכן (תיקון – העברה למענה אנושי בתפריט הראשון בעת התקשרות לעוסק), התשע"ה–2015 (פ'1812/20)>>

איתן כבל: אני, ברשותכם, רוצה לעבור להצעת החוק שאנחנו כמובן לא נצביע עליה היום אבל אני רוצה להתחיל את השיח, חנה, ואני אומר לנציגי הממשלה: הצעת החוק הזאת היא הצעת חוק הגנת הצרכן (תיקון – העברה למענה אנושי בתפריט הראשון בעת התקשרות לעוסק), התשע"ה-2015.

איתן כבל: דרך אגב, הוגת הרעיון זאת העוזרת שלי, רעות, שנמצאת כאן.

איתן כבל: חתומים עליה קבוצה נכבדת של ח"כים מכל סיעות הבית.

איתן כבל: הנושא הזה, אין לו דבר וחצי דבר עם קואליציה או אופוזיציה.

איתן כבל: אני ברשות

איתן כבל: כם רוצה לומר כמה וכמה משפטים, מעבר לחוק: תראו, אין לנו עניין לייצר רגולציית ייתר על העוסקים.

איתן כבל: אנחנו מבינים את המשמעות, בוודאי אני.

איתן כבל: יחד עם זאת, המצב, כפי שהוא מתקיים היום לא מתקבל על הדעת.

איתן כבל: אנחנו לא מוכנים שיהיה.

איתן כבל: אנחנו גם לא מוכנים לקבל את הסיפורים על השיפורים שיהיו.

איתן כבל: נכון, אני רוצה להזכיר את חוק שלוש הדקות, מענה תוך שלוש דקות ותשובה עד לא יותר משלוש שעות וחנה, התוספת של התיקון, זה רק מראה לך התחמון הזה, שהעוסקים אמרו: אה, אנחנו רק מחויבים לענות על ליקויים אבל אם יש לי שאלה בענייני מערכת היחסים בינינו שיכולה להיות מחוט ועד שרוך נעל, זה לא.

איתן כבל: ועשינו את התיקון הזה.

איתן כבל: ושוב אני אומר: יש שיפור, אפילו שיפור גדול אבל עדין מדובר בוויה-דולורוזה.

איתן כבל: דהיינו, אם פעם חיכית שעה ועכשיו אתה מחכה חצי שעה, זה שיפור.

איתן כבל: אין ספק שזה שיפור אבל עדין הדרך ארוכה מאד מאד.

איתן כבל: אחד הדברים שאני רוצה לעשות ולהוביל אותם זה לבנות מודל חדש במערכת היחסים.

איתן כבל: הוא לא מודל שאמור לבטל את מערכת היחסים המתקיימת היום אבל צריך לעבור לשיטה.

איתן כבל: היום העולם הדיגיטלי הוא עולם שפותח אפשרויות רבות מאד לשפר את מערכת היחסים.

איתן כבל: זה לא ישפר את מערכת היחסים בגופים שרואים בצרכן, ברגע שהוא הפך להיות חלק מהרשימה שלך והוא שילם את כספו - -

עבד אל חכים חאג' יחיא: הוא שבוי.

איתן כבל: - - שבוי, ואתה בעצם מהרגע הזה הפכת להיות לנטל עליו.

איתן כבל: אני מדבר על הרוב המכריע שאני חושב שיש להם עניין, ובנסיבות כאלה ואחרות קשה להם עם העניין הזה, ואתן דוגמה.

איתן כבל: הדוגמאות באות לידי ביטוי במגוון רחב של דברים: אם אתה מסתכל, רוב המקומות, אני לא רוצה לומר כולם, כמה זמן שירות לקוחות למכירת מוצרים פועל.

איתן כבל: ברוב המקומות שעות הפתיחה והסגירה לאין שיעור גבוהות יותר או ארוכות יותר משעות הפתיחה והסגירה של שירות לקוחות.

איתן כבל: הזמן הנדרש לך, אם ברצונך לרכוש מוצר, אני תמיד אומר שזה כאילו שיש מטה קסם.

איתן כבל: הם לא יודעים מי מתקשר אבל איך שלחצת על 1, הם מרימים את השפופרת יותר מהר ממך ותמיד יודעים לתת את כל התשובות, ואתה לא צריך להמתין לכלום ואתה תקבל את הכל, ואתה כל הזמן מרגיש שאתה בתוך איזה ענן של שטיחים שנפרשים בפניך.

איתן כבל: ואם ברצונך להתלונן, אתה באמת זוכה ליחס – לא כולם כמובן.

איתן כבל: חס וחלילה.

איתן כבל: אני כבר אומר את זה בהגדרה, אינני מבקש לעשות הכללות.

איתן כבל: יש יותר, יש פחות, יש מצוינים, אוקי?

איתן כבל: אבל הרוב בינוני מאד מאד.

איתן כבל: עושה את הדברים כמצוות אנשים מלומדה, הולך על הגבול הרבה ולא יוצא מגדרו לתת - - לכן, כפי שאמרתי גם כשהצגתי את החוק ודיברתי אתכם וגם עם משרד התקשורת, אנחנו רוצים למצוא ביחד, ואני נחוש לעשות את זה, שבשנה הקרובה אנחנו נמצא את הדרך, גם המקצועית, גם המשפטית, סוף סוף לסיים את הסאגה הזאת כי זה מטריף.

איתן כבל: אין בית שזה לא מטריף אותו.

איתן כבל: וראיתי את זה, חנה ונציגי משרד התקשורת, בתגובות, ואני אומר את זה לכם.

איתן כבל: זאת אומרת, הרי זה מסוג אותם דברים, זה לא טוקבקים.

איתן כבל: אתה רואה שכל אחד מספר את הסיפור האישי שלו, ואני אומר את זה גם לכם.

איתן כבל: הרי לא כולם עובדים ב"יס" ולא כולם עובדים ב"הוט" ולא כולם עובדים ב"סלקום" וגם ב"בזק" וגם בכל מקום.

איתן כבל: כל אחד הולך לקבל את השירות מהמקום האחר ומקלל על השירות, איזה שירות איום ונורא.

איתן כבל: ולקחתי על עצמי להניף את דגל המרד מול העוסקים ולומר: עד כאן!

איתן כבל: כל מי שמכיר אותי בחקיקה, איך אומרים?

איתן כבל: צעד אחד קטן, אבל אני לא עוצר.

איתן כבל: אני לא עוצר ולא עצרתי בכל החוקים שהבאתי עד שמומשו, והיום הם חלק בלתי נפרד מההוויה.

איתן כבל: כשאני הולך למקום ואני עומד בתור ואומר: וואלה, אנשים ככה רואים – ואני אומר וואלה, זה דברים שיצאה לי הזכות לייצר אותם ולשנות אותם.

איתן כבל: לכן, אני אומר את זה לכם כאן: זה הכיוון, זה יהיה ואני מציע רק שתצטרפו איך לשפר את ההליך הזה.

איתן כבל: תודה.

איתן כבל: אני יודע שזה היה קצת ארוך אבל זה היה כדי לקצר תהליכים בהמשך הדרך.

איתן כבל: מי רוצה להתייחס?

איתן כבל: בבקשה אהוד פלג.

<אהוד פלג: אני רוצה לברך על הצעת החוק הזאת.

<אהוד פלג: אני חושב שהיכולת של צרכן שכבר מחליט לקחת אחריות ולברר את הטעון בירור מול העוסק כאשר משהו לא מסתדר לו, היכולת הזאת צריכה להישמר, והיום מנסים להתיש אותו, להניא אותו מהיכולת לממש את הזכות הזאת על ידי כך שהוא לא משיג בטלפון את הגורם שאתו הוא צריך לדבר.

<אהוד פלג: ולכן, הצעת החוק הזאת באה לגאול אותו, בעיקר אותם צרכנים שמתקשים לשמוע ולהתמצא בכל נתבי השיחות האוטומטיים האלה, היכולת שלהם להגיע מהר למענה אנושי, בשר ודם שאתו הם יוכלו לדבר באופן שיהיה מובן להם ושאתו הם יוכלו לברר את עניים הוא מבורך.

<אהוד פלג: הערה אחת, אדוני, ואני חושב שיש בה כדי להשלים את כוונתו של יוזם החוק: אנחנו רוצים שהמענה האנושי לא יהיה סתמי.

<אהוד פלג: זאת אומרת, לא - -

איתן כבל: ברור, ברור.

<אהוד פלג: - - אלא שהמענה האנושי יהיה ענייני-מקצועי ולכן - -

איתן כבל: אהוד, הרי זה היה החשש גם בהצעת החוק הקודמת, של מענה תוך שלוש דקות, שלום וכולי, וענה לך.

איתן כבל: זאת איננה הכוונה, ודאי לא בכיוון הזה.

<אהוד פלג: היינו מציעים עוד מילה אחת: שליד המענה האנושי, מענה אנושי ענייני או מענה אנושי מקצועי, ואז הכוונה הזאת גם - - - תודה אדוני.

<אהוד פלג: רק עוד שאלה אחת, ואתה תחליט אם זה למקום הזה או לא: הוועדה, להזכיר לך, בתיקון קודם שאתה יזמת לגבי עצם המענה האנושי, ביקשה מהמועצה לצרכנות להציע לה רשימה של שירותים נוספים להרחבת התוספת השנייה, שעליה החובה הזאת תחול.

<אהוד פלג: המועצה הבהירה לוועדה, הבאתי שוב את הרשימה הזאת כאן, היום.

<אהוד פלג: השאלה אם זה לתיקון הזה, אדוני, כי זאת הזדמנות או שאתה מעדיף לעשות את זה בהזדמנות אחרת?

איתן כבל: יכול להיות, אני לא פוסל את זה.

איתן כבל: תראה לנו את זה ותעביר את זה גם לחנה.

איתן כבל: אין שום בעיה מבחינתי.

איתן כבל: אני מבקש את חבר הכנסת מקלב, ודרך אגב, ייאמר לזכותו שהוא מהמחוקקים המובילים בכנסת ישראל בכל הנוגע לעניינים הצרכניים.

איתן כבל: תבורך.

איתן כבל: בבקשה.

אורי מקלב: תודה רבה, אדוני היושב ראש.

אורי מקלב: היו זמנים בתחילת הקדנציה שכמעט כל ישיבה או יום אמרתי: הנה, עוד יום, עוד ישיבה אתה הקדשת עבור הגנת הצרכן חוץ מהחוקים והדברים הגדולים שעוברים בוועדה, אתה תמיד מוצא את הזמן ומפנה מהזמן של הוועדה לדון בדברים שנראים קטנים אבל בשביל האזרחים הם דברים מאד גדולים, וזה באמת מתאים החוק הזה, שנראה אולי רק שיפור השירות אף על פי שאתה היטבת להגדיר את הדברים.

אורי מקלב: אני צריך לצמצם את זה לזמן הרבה יותר קצר – זה לא רק שאלה של שירות, זה הרבה יותר, זה שאלה של מהות.

אורי מקלב: זה שאלה של תרבות צרכנית, תרבות של לתת שירות.

אורי מקלב: זה שרשרת של חוקים שבאים לשפר את הביטחון הצרכני שאין לנו כל כך במדינה הזאת.

אורי מקלב: אנשים, במדינה, אין להם את הביטחון הצרכני.

אורי מקלב: ממילא, כשהוא עומד הרבה בתור או שהוא לא מקבל אז הוא מתייאש ולא מקבל את המגיע לו.

אורי מקלב: אם אנחנו נשאל כמה כסף תושבי מדינת ישראל משלמים שלא כדין או שאין עילה לחיוב שלהם?

אורי מקלב: מצד אחד, כמה אנשים משלמים בגלל שאין להם את היכולת, אין את האפשרות, אין להם את המודעות לגבות או לעמוד על שלהם, על זכותם, זה מגיע לסכומים אדירים.

אורי מקלב: זה מגיע גם בגביית סכומים ללא עילה אמתית, עילה לחיוב, וזה גם מגיע לעושק.

אורי מקלב: אם חברת השכרת מכוניות, שאתה עמדת בחניה ומישהו שרט אותך, הזיק לרכב ובסופו של דבר הביטוח משלם לחברת ההשכרה את אותו נזק, היא לוקחת מהלקוח 25% כדמי טיפול חוץ מזה שהיא קיבלה את מלא הנזק, בגלל שכתוב בחוזה 25%, עושק של צרכן שכן יודע ולא יודע, סופו של דבר זה חוסר הביטחון הצרכני, ואני יכול להביא שלל דוגמאות.

אורי מקלב: אנחנו צריכים גם להגיד גם אחרי החקיקה, ואני גם מחוקק אז אני לא מעליב אף אחד שמחוקק יחד אתי אבל אני יודע שעדין צריכים אחרי החקיקה לעמוד הרבה על הזכויות - -

איתן כבל: בטח.

אורי מקלב: - - אנחנו מדברים שצריך בטווח הזמן שבאים לתקן אצלך, נניח שלוש שעות המתנה או שעתיים, אבל כשאתה מטלפן אליהם הם לא נותנים לך את זה.

אורי מקלב: אתה אומר: זכותי לא לחכות כל כך הרבה זמן.

אורי מקלב: אל תגידו מ-8 עד 14.

אורי מקלב: אתה אומר זה לא לפי החוק.

אורי מקלב: אז הם אומרים: טוב, מתי נוח לך?

אורי מקלב: נרים לך טלפון קודם.

אורי מקלב: לא נותנים את השירות גם אחרי החוק.

אורי מקלב: עדין אנחנו צריכים - אני אומר כתשובה למה אנחנו עושים דברים בחוקים ולא בתקנות.

אורי מקלב: אם היו תקנות, לא היינו עושים החוקים, כולל החוק הזה שלך, מהעוזרת המסורה – או מניסיון אישי או מאזרחים שמתקשרים.

אורי מקלב: אנחנו לא חולמים בלילה על חוקים.

אורי מקלב: חוקים שאנחנו מחוקקים זה אחרי שאנחנו מקבלים פניות חוזרות ונשנות.

אורי מקלב: אנחנו רואים את המצוקה, אנחנו קוראים לזה: חוק הגנת הצרכן והוא הפך לחוק הגנת הצרחן.

אורי מקלב: הצרכנים צורחים לזכויות שהם צריכים להגיע, ואני רוצה להגיד שאני רוצה לתת מחמאה לגופים המקצועיים, שגם שם יש שינוי.

אורי מקלב: פעם היה לנו יותר קשה בחקיקה כזאת, אני חושב שהיום המבט וההסתכלות הצרכנית היא הרבה יותר דומיננטית אצלכם, ואני באמת רואה את זה בחיוב, את שיתוף הפעולה, לראות את המצוקה ואת הדברים שצריכים תיקון.

אורי מקלב: תודה רבה.

איתן כבל: תודה אדוני.

איתן כבל: בבקשה חאג', בקצרה.

עבד אל חכים חאג' יחיא: אני אמשיך את דבריו של חברי, חבר הכנסת מקלב: העניין שמתקשרים, ואני אתן דוגמה ב"בזק", וזה קרה אישית איתי: נגיע אליך בין 8 ל-14 או בין 8 ל-16, ואוי ואבוי לך אם נגיע הביתה אליך ולא נמצא אותך כי נחייב אותך גם את השכר של הטכנאי.

עבד אל חכים חאג' יחיא: רוצה לכלוא אותי בתוך הבית יום שלם, לא קובע שעה, ואם הוא מגיע ולא מוצא אותי אני גם צריך לשלם.

עבד אל חכים חאג' יחיא: לא שהוא לא יחזור ויתקן - -

איתן כבל: יש על זה פרק שלם ב"רמזור".

עבד אל חכים חאג' יחיא: - - וזה אחרי המתנה של לא פחות מחודש ימים, והתשובה שלהם: אנחנו לא נחייב אותך על התקופה שלא היה לך קו טלפון אבל זה שכל העבודה שלי, אני מדבר על הימים שלפני שהגעתי לכנסת, שכל העבודה שלי מושבתת.

עבד אל חכים חאג' יחיא: אני צריך לקבל מיילים והכל, את החלק היחסי של התקופה מאז שפניתי אליהם הם יקזזו.

עבד אל חכים חאג' יחיא: אז הנושא הזה הוא לא רק המענה הטלפוני אלא גם העניין של השירות עצמו.

איתן כבל: תודה אדוני.

איתן כבל: שוש בבקשה.

<סוזנה שוש רבינוביץ: ההצעה היא הצעה ראויה, רק צריך באמת לדעת איך ליישם אותה תפעולית, ואני מתחברת למה שאהוד פלג אמר, על העניין שצרי להגיע.

<סוזנה שוש רבינוביץ: בסופו של דבר, המטרה, מענה אנושי ענייני.

<סוזנה שוש רבינוביץ: ודווקא בגלל זה, כן צריך לאפשר איזה שהוא ניתוב בסיסי, אם זה אנגלית או עברית.

<סוזנה שוש רבינוביץ: אבא שלי, אם זה רק בעברית, המענה לא יהיה ענייני בשבילו.

<סוזנה שוש רבינוביץ: זאת אומרת, על הדברים האלה כן צריך לחשוב.

<סוזנה שוש רבינוביץ: לא ניכנס לזה אולי עכשיו אבל האיזונים חייבים - -

איתן כבל: תשמעו, החוק הזה, אני כבר לא מאלה שצריך "ייקוב הדין את ההר" לחוקק חוקים כדי שיהיה לי ברזומה.

איתן כבל: אני כבר מרשה לעצמי, באמת אני אומר את זה, מבלי להמעיט מכל החוקים שהעברתי.

איתן כבל: אני רוצה את החוק הזה לעשות עם העוסקים בשיתוף פעולה מלא.

איתן כבל: אני מתחייב, בלי קשר למחויבויות שלי כלפי רשויות המדינה.

איתן כבל: אני חושב שזה עניין שמייצר, כשהסקר שירון לוינסון ידידי הציג, הוא סובייקטיבי.

איתן כבל: זאת אומרת, המספרים פחות דרמטיים ממה שזה בא לידי ביטוי.

איתן כבל: אני באמת מאמין בזה, ואני אומר את זה.

איתן כבל: אני לא חושב שכל העוסקים נוכלים ורמאים וכל הדברים.

איתן כבל: בסוף אתה גורם לאנשים - אבל מה?

איתן כבל: כשאדם ממתין בטלפון, גם אתם, אומרים לך: תכניס פנימה את תעודת הזהות והגעת לסוף, ואז הוא אומר לך שהיום אין שירות.

איתן כבל: אני כבר 20 דקות ממתין, מחכה שזה יגיע, אתה מגיע לזה ואומרים לך שהיום כבר אין שירות.

איתן כבל: לכן אני אומר, בואו נמצא את הדרך המשותפת.

איתן כבל: יש לי מקרה עכשיו עם גוף מאד גדול, אני לא רוצה לעשות לו "שיימינג" עכשיו פה, בתוך הוועדה, שכבר התקשרתי ורשמתי והכל, ומחר ושוב מחר ושוב מחר - -

עבד אל חכים חאג' יחיא: מקומך בתור 17, אתה רוצה להמתין או שנחזור אליך?

איתן כבל: לכן אני אומר את זה בצורה הכי עדינה.

<ירון לוינסון: אני רוצה לברך על הצעת החוק.

<ירון לוינסון: הסיוט הצרכני עם כל המענה האנושי לא נפסק, הוא ממשיך כל הזמן וההיפך, ככל שיש יותר טכנולוגיה ומחשבים וכביכול דברים שנועדו להקל על הקשר שבין הצרכן לעוסק, זה נהיה יותר מסובך, ויותר מלכודת ועונים לך אבל לא עונים.

<ירון לוינסון: הכל פה נהיה גרוע.

<ירון לוינסון: אם תגיע למצב שבשירות מכירות הם עונים לך תמיד מיד בכל החברות האלה.

<ירון לוינסון: שירות מכירות תמיד עונה.

<ירון לוינסון: אם נצליח שקודם יענו לזה ואחר כך למכירות, בזה עשינו את זה.

איתן כבל: אני רק רוצה לומר שעד שאתה מגיע למה שאתה רוצה – מכרו לך או ניסו למכור לך את כל מה שאתה רוצה.

איתן כבל: האזנת לכל מוסיקת המעליות, איזה שאתה רוצה - -

<סוזנה שושי רבינוביץ: זה מוגזם.

<סוזנה שושי רבינוביץ: לכן צריך לראות - -

איתן כבל: בסדר, זה מה שאני אומר.

איתן כבל: מיטל, יש לך עניין להתייחס?

איתן כבל: את לא חייבת.

איתן כבל: את יכולה גם בצניעות.

<מיטל נעים: רק צריך לזכור שבסוף אתם מדברים על עוסקים, עוסקים, עוסקים, ויושבות פה חברות התקשורת שיש להן רישיונות שמחייבים אותם ברישיונות לעמידה באלף ואחד דברים וזהו.

<מיטל נעים: כל היתר לא נכללים בתוספת השנייה.

<מיטל נעים: מטילים עלינו עוד ועוד ועוד.

איתן כבל: מיטל, אני רוצה להגיד את הדבר הבא: תראי, מה את אומרת לי?

איתן כבל: תשמע, עוד יש רשימה ארוכה של נוכלים - -

<מיטל נעים: לא, בכלל לא.

איתן כבל: שניה.

איתן כבל: אני רוצה להזכיר, וזה בדיוק הפתק שכתבה לי חברתי, מנהלת הוועדה, שאני מודע לזה.

איתן כבל: אני מודע לבעייתיות הזאת.

איתן כבל: אני סבור שהראשונים שצריכים להתנהג בצורה שכזו צריכים להיות מנהל המדינה עצמה, מביטוח לאומי ועד אחרון ה - -

<מיטל נעים: - - - שאתם כועסים על עוסקים אחרים.

איתן כבל: קודם כל, אני מסכים.

איתן כבל: אני לא מתווכח אתכם.

איתן כבל: אין ויכוח אבל זה טיעון שאני אומר – דבר חלש כשאתה אומר אותו.

איתן כבל: למה?

איתן כבל: זה שההוא צריך להיות בסדר לא נותן לך שום לגיטימציה לא להיות בסדר.

איתן כבל: אפשר לנענע בראש מצד לצד, זה עדין לא נותן את המענה.

איתן כבל: אני לא רוצה להיכנס לדיון הזה, זה לא רלוונטי עכשיו.

<מיטל נעים: אני רק רוצה לחדד את הדברים: הכוונה, בסופו של דבר, שיש פה טענה שהעוסקים, העוסקים, העוסקים.

<מיטל נעים: בסוף אנחנו קומץ מכל העוסקים שאתם מטילים עלינו עוד ועוד דברים.

<מיטל נעים: זה הרעיון.

<מיטל נעים: תבדקו, אולי אנחנו הקומץ שאולי הוא בסדר דווקא.

איתן כבל: בואי נגיד את זה ככה – מההמתנות האחרונות שהיו לי, אני לא אזכיר פה מול מי, - -

אורי מקלב: אבל אם הם בסדר, אדוני היושב ראש, אז כלום לא קרה.

איתן כבל: נכון.

איתן כבל: העניין הוא שזה ממש לא כך, מיטל ידידתי וחברתי, ממש לא.

איתן כבל: לצערי, זה במקרה הטוב צדיקים בסדום, זה לא מעבר.

איתן כבל: זה לא הופך את הצדיק באמת לצדיק.

איתן כבל: זאת אומרת, הוא פשוט גר בסדום, וכל פעולה שהוא עושה נראית ונתפסת כדבר אחר אל מול האחרים.

איתן כבל: לכן, אני רוצה, ברשותכם, לסכם ולומר זאת כך: א.

איתן כבל: אנחנו נביא – אני כבר אומר, חנה, במסגרת הצעת החוק הזאת אנחנו ננסה להביא מה יותר גופים וגורמים לתוספת הזאת שכן צריכים להיות חלק מתוך התהליך הזה.

<לאה ורון: אולי גם הרשות להגנת הצרכן ולסחר הוגן יכולה להציע לך גורמים נוספים שכדאי לכלול אותם בתוספת הזאת.

איתן כבל: כן, כן.

איתן כבל: שהגיע הזמן.

<חנה וינשטוק טירי: זה לא חייב להיות בהצעת חוק.

איתן כבל: בסדר.

איתן כבל: אני רוצה שזה יהיה על סדר יומנו.

איתן כבל: הטכניקה, איך אומרים, היא פחות חשובה.

איתן כבל: זו נקודה אחת.

איתן כבל: נקודה שנייה – אני, ברשותכם, שוש, מצד העוסקים, אם תסכימי לרכז את התהליך הזה, אני רוצה לעשות שולחן שהוא לא כאן, זה לא המקום לנהל את הדיון הזה, שגופי התקשורת, החבר'ה של "סלקום", "פרטנר" ואחרים, ו"יס" ו"הוט" וכל הגופים שאהובים עלי מאד יתכנסו לכדי פעולה משותפת, להביא הצעה שאני מבטיח שאם היא תהיה הצעה הגונה, נכונה ולא מתחמקת, אנחנו נכליל אותה על כל הגורמים.

איתן כבל: הגיע הזמן עם הגז, הגיע הזמן עם "חברת חשמל" - -

<מרב תורג'מן: זה חל.

<מרב תורג'מן: חברות גז, חברות חשמל, ספקי האינטרנט.

איתן כבל: אני אל רוצה עכשיו להרחיב על זה.

איתן כבל: מה שנמצא בפנים, בפנים.

איתן כבל: אני לא זוכר בדיוק בעל-פה אבל מה שלא, אנחנו נצטרך לתת על זה את הדעת.

איתן כבל: אז חנה וגם אתם, גם משרד התקשורת, אתם תחליטו - -

<מימון שמילה: - - -

איתן כבל: לא, אני יודע.

איתן כבל: לא הבנת אותי, זה לא עניין של בפנים או לא, יקירי.

איתן כבל: אתם בינתיים אלה שנמצאים, גופי התקשורת הם אלה שנמצאים בחזית, אין ויכוח.

איתן כבל: אבל יחד עם זאת, זכור שמבחינת אינטראקציה הם יותר גורם אחר שהציבור נמצא - באופן טבעי, לשמחתם.

<מיטל נעים: - - -

איתן כבל: אני מתכוון לזה.

איתן כבל: כמעט לכל אחד יש פלאפון?

איתן כבל: טלפון נייד, נכון?

איתן כבל: כמעט כל אחד מחובר לכבלים וללוין?

איתן כבל: מה עוד יש לנו?

איתן כבל: אינטרנט, חשמל.

איתן כבל: הגופים האלה כמעט כולם נמצאים ביחס, למשל, ברכישות אחרות.

איתן כבל: הם ברמת התקשרות הכי הכי דרמטית.

איתן כבל: זו הכוונה.

איתן כבל: זה לא שאין גופים אחרים.

איתן כבל: צריך לעשות סריקה ולמצוא אותם.

איתן כבל: אני כבר אומר לכם שהרצון שלי הוא שעד סוף השנה, בלי נדר, אנחנו נביא איזו הוצאה - אני נותן את הזמן, אני לא עושה את זה באיזה לחץ או כפיה, ואם צריך לזמן אנשי מקצוע שיש להם מה לומר בתחום – אני בטוח שהחבר'ה גם מ"סלקום" וגם מ"פרטנר" ובכלל, גם בשוק.

איתן כבל: הצעת החוק הזאת עלתה, הטלפונים הגיעו, כל אחד יש לו את הרעיון שלו איך להקל, אני לא יודע.

איתן כבל: אני לא רוצה להביא משהו, זה לא פרטי.

איתן כבל: אני רוצה למצוא את האפשרות שתיתן את המענה לכלל העוסקים אבל תזכרו – זה יהיה.

איתן כבל: זאת אומרת, יש פה אנשים שנמצאים בחוקים אחרים שהרבה שנים ניסו להעביר אותם, והם בימים אלה עוברים חוק ענק, חוק ייבוא רכב , שזה חוק דרמטי שאמור לעשות מהפכה.

איתן כבל: שנים ניסו להעביר אותו.

<הילה דוידוביץ- בלומנטל: אני רוצה לבקש ואולי להציע איזו שהיא הצעה: אם מוסיפים עוד עוסקים לתוספת, יכול להיות שצריך לערב עוד משרדי ממשלה.

<הילה דוידוביץ- בלומנטל: צריך לבחון.

<הילה דוידוביץ- בלומנטל: הרי זה לא נושא שהיה בהצעת החוק.

<הילה דוידוביץ- בלומנטל: צריך לבחון ואולי לזמן - -

איתן כבל: יקירה, כנראה קצת חלמת על משהו כשאמרתי קודם ולא שמת לב.

איתן כבל: אמרתי שאני לא הולך לכפות את זה.

איתן כבל: אני רוצה שמה יותר כוחות ייכנסו, שזה יהיה בשיח.

איתן כבל: זה בסדר, אמרת את זה לפרוטוקול.

<הילה דוידוביץ- בלומנטל: כי זה לא היה בהצעה, ולכן חשוב לי - -

איתן כבל: ברור לי.

איתן כבל: את מדברת אתי, את לא מדברת עם אחד שאיך אומרים?

איתן כבל: "ייקוב הדין את ההר והוא רוצה להעביר חוק.

איתן כבל: אנחנו פה.

איתן כבל: כיוון שאני רואה בסוג הזה של החקיקה דגל, זה הדגל הבא של הצרכנים, היחס של העוסקים אליהם.

איתן כבל: חלק זה כסף, כן, אין ספק - -

עבד אל חכים חאג' יחיא: ברור שצריך כוח אדם לענות לטלפונים.

איתן כבל: - - אבל ביום שתהיה תחרות, ואני אומר את זה גם היום בטלפוניה, לא אצל כולם אבל ברגע שתהיה תחרות על השירות, עשינו התקדמות מאד מאד גדולה.

איתן כבל: אני מודה לכם.

איתן כבל: אני אהיה אתכם בקשר, חנה, ועם כל הצוות.

איתן כבל: אנחנו נקים את הצוות, אני אתייעץ אתכם ואני כבר אומר לכם שאני אשמח לקבל את כל הסיוע מכם כדי להוציא את התוצאה הטובה מתחת ידינו.

איתן כבל: תודה.

איתן כבל: הישיבה נעולה.